EL Επίσημη Εφημερίδα της Ευρωπαϊκής Ένωσης C 291/1

ΓΝΏΜΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ

της 12ης Νοεμβρίου 2009

σχετικά με πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση των οδηγιών 2006/48/ΕΚ και 2006/49/ΕΚ όσον αφορά τις κεφαλαιακές απαιτήσεις για το χαρτοφυλάκιο συναλλαγών και για τις πράξεις επανατιτλοποίησης, και τον εποπτικό έλεγχο των μισθολογικών πολιτικών

(CON/2009/94)

2009/C 291/01

Εισαγωγή και νομική βάση

1. Στις 10 Σεπτεμβρίου 2009 η Ευρωπαϊκή Κεντρική Τράπεζα (ΕΚΤ) έλαβε αίτημα του Συμβουλίου της Ευρωπαϊκής Ένωσης για τη διατύπωση γνώμης σχετικά με πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση των οδηγιών 2006/48/ΕΚ και 2006/49/ΕΚ όσον αφορά τις κεφαλαιακές απαιτήσεις για το χαρτοφυλάκιο συναλλαγών και για τις πράξεις επανατιτλοποίησης, και τον εποπτικό έλεγχο των μισθολογικών πολιτικών (1) (εφεξής η «προτεινόμενη οδηγία»).

2. Η αρμοδιότητα της ΕΚΤ για τη διατύπωση γνώμης βασίζεται στο άρθρο 105 παράγραφος 4 πρώτη περίπτωση και στο άρθρο 105 παράγραφος 5 της συνθήκης για την ίδρυση της Ευρωπαϊκής Κοινότητας, καθώς η προτεινόμενη οδηγία αφορά ένα από τα καθήκοντα του Ευρωπαϊκού Συστήματος Κεντρικών Τραπεζών (ΕΣΚΤ), και συγκεκριμένα το καθήκον του να συμβάλλει στην εκ μέρους των αρμόδιων αρχών ομαλή άσκηση πολιτικών που αφορούν τη σταθερότητα του χρηματοπιστωτικού συστήματος. Η παρούσα γνώμη εκδόθηκε από το διοικητικό συμβούλιο, σύμφωνα με το άρθρο 17.5 πρώτη πρόταση του εσωτερικού κανονισμού της Ευρωπαϊκής Κεντρικής Τράπεζας.

Γενικές παρατηρήσεις

3. Η ΕΚΤ χαιρετίζει την προτεινόμενη οδηγία όσον αφορά τις κεφαλαιακές απαιτήσεις για το χαρτοφυλάκιο τραπεζικών συναλλαγών και για τις πράξεις επανατιτλοποίησης, οι ρυθμίσεις της οποίας σε γενικές γραμμές συνάδουν με την προσέγγιση που διαμόρφωσε πρόσφατα η επιτροπή τραπεζικής εποπτείας της Βασιλείας (2). Η ΕΚΤ πρεσβεύει ότι υφίσταται ανάγκη περαιτέρω ευθυγράμμισης των απαιτήσεων που εισάγει η προτεινόμενη οδηγία με το αναθεωρημένο πλαίσιο της Βασιλείας ΙΙ σχετικά με τη διαχείριση του κινδύνου. Ειδικότερα, προκειμένου για τις συσχετιζόμενες συναλλακτικές δραστηριότητες η ΕΚΤ προτείνει την εισαγωγή, στο παράρτημα ΙΙ παράγραφος 1 της προτεινόμενης οδηγίας, εξαίρεσης από την απαίτηση βάσει της οποίας όλα τα ανοίγματα τιτλοποίησης στο χαρτοφυλάκιο συναλλαγών τυγχάνουν της τυποποιημένης μεταχείρισης για τον ειδικό κίνδυνο.

4. Εξάλλου, η ΕΚΤ παρατηρεί ότι η μελέτη εκτίμησης των ποσοτικών επιπτώσεων, την οποία εκπονεί σήμερα η επιτροπή τραπεζικής εποπτείας της Βασιλείας, ενδέχεται να οδηγήσει σε νέα βαθμονόμηση των «συσχετιζόμενων συναλλακτικών δραστηριοτήτων». Εφόσον η μελέτη εκτίμησης οδηγήσει πράγματι σε νέα βαθμονόμηση του πλαισίου της Βασιλείας ΙΙ για τον κίνδυνο αγοράς, η ΕΚΤ στηρίζει σθεναρά την ευθυγράμμιση της προτεινόμενης οδηγίας ή τυχόν τροποποίησής της προς την κατεύθυνση αυτή, προκειμένου να διασφαλιστεί ο δίκαιος ανταγωνισμός σε διεθνές επίπεδο στο συγκεκριμένο πεδίο.

5. Ακόμη, η ΕΚΤ χαιρετίζει την εισαγωγή μισθολογικών διατάξεων στο παράρτημα Ι της προτεινόμενης οδηγίας, οι οποίες συνάδουν με τη δέσμευση των ηγετών της Ομάδας των 20 να εφαρμόσουν διεθνή πρότυπα αποζημιώσεων με σκοπό να τεθεί τέρμα στις πρακτικές που οδηγούν σε υπερβολική ανάληψη κινδύνων (3). Επιπλέον, η ΕΚΤ υποστηρίζει την εφαρμογή των διατάξεων περί μισθολογικών πολιτικών σε επίπεδο ομίλου, προκειμένου να διασφαλιστεί συνέπεια στη μεταχείριση των υπαλλήλων που αναλαμβάνουν κινδύνους σε όλα τα κράτη όπου λειτουργούν τράπεζες της ΕΕ. Τέλος, η ΕΚΤ υπογραμμίζει ότι κατά την εισαγωγή στο κοινοτικό δίκαιο, που εφαρμόζεται σε όλα τα πιστωτικά ιδρύματα (περιλαμβανομένων και των μικρών), διεθνών προτύπων, τα οποία πρωτίστως απευθύνονται σε σημαντικά χρηματοπιστωτικά ιδρύματα, θα πρέπει να εφαρμόζεται προσηκόντως η αρχή της αναλογικότητας, όπως αυτή καθορίζεται στη Συνθήκη.

6. Στις περιπτώσεις που η ΕΚΤ υποδεικνύει τροποποίηση της προτεινόμενης οδηγίας, το παράρτημα περιέχει σχετικές προτάσεις διατύπωσης συνοδευόμενες από την αντίστοιχη αιτιολογία. Οι εν λόγω προτάσεις δεν αφορούν τις γενικότερες παρατηρήσεις που διατυπώνονται παραπάνω.

Φρανκφούρτη, 12 Νοεμβρίου 2009. Ο πρόεδρος της ΕΚΤ Jean-Claude TRICHET

(1) COM(2009) 362 τελικό.

(2) Βλ. τις δημοσιεύσεις «Revisions to the Basel II market risk framework», «Guidelines for computing capital for incremental risk in the trading book» και «Enhancements to the Basel II framework» της εν λόγω επιτροπής, της 13ης Ιουλίου 2009, οι οποίες είναι διαθέσιμες στο δικτυακό τόπο της Τράπεζας Διεθνών Διακανονισμών (http://www.bis.org).

(3) Βλ. τη δημοσίευση «FSB Principles for Sound Compensation Practices» και τα συναφή πρότυπα αποζημιώσεων που είναι διαθέσιμα στο δικτυακό τόπο της Ομάδας των 20 (http://www.g20.οrg).